‘Kaper’ in Pta doodgeskietDie polisie en paramedici op die toneel. Foto: Verskaf ŉ Vermeende kaper is Vrydagmiddag deur ŉ beampte van die Tshwane-metropolisie in Pretoria doodgeskiet. Nonhlanhla Mgiba, woordvoerder van die metropolisie, het gesê die voorval het omstreeks 13:30 in Hercules in die weste van Pretoria plaasgevind terwyl beamptes met ŉ roetine patrollie besig was. “Beamptes het vier verdagtes in ŉ groen Toyota Corolla in die omgewing opgemerk. Beamptes van die dwelmeenheid het die voertuig voorgekeer met doel om die insittendes te ondervra en te deursoek,” het Mgiba gesê. Volgens Mgiba het beamptes die voertuig genader, waarna een van die insittendes glo ŉ 9 mm-pistool probeer hanteer het. “Dit het een van die beamptes genoop om die verdagte uit selfverdediging te skiet.” Die verdagte is deur paramedici van Best Care-ambulansdienste op die toneel dood verklaar. Xander Loubser, woordvoerder, het gesê die man, in sy laat 20’s, was reeds dood toe paramedici by die toneel opgedaag het. Mgiba het gesê die res van die insittendes het te voet op vlug geslaan. Twee van hulle is aangekeer en in hegtenis geneem, die derde kon daarin slaag om te ontsnap en is steeds soek. Volgens inligting wat deur die polisie verkry is, was die mans glo op pad om ŉ Range Rover te kaap toe hulle voorgekeer is.